Ex lepchix t-xiꞌ Simón Pedro tiꞌj Jesús,
tucꞌix juntl xnakꞌtzben.
Aju xnakꞌtzben lu ojtzkiꞌn twitz tuꞌn nejenel cye pal,
ex tucꞌix ocx tucꞌil Jesús twitz tja nejenel cye pal.
Atzunte Pedro cyaj ten tiꞌjtze ttzi ja.
Cyjaꞌtzun etz aju xnakꞌtzben lu,
aju ojtzkiꞌn twitz tuꞌn nejenel cye pal,
ex o yolin tucꞌil ju txin xkꞌukil ttzi ja,
ocxtzun Pedro tuja tuꞌn ju txin.
Atzunte txin xkꞌukil ttzi ja xi tkanin te Pedro:
—¿Myapetzun ajuna cyxol t-xnakꞌtzben xjal lu?
Xitzun tmaꞌn Pedro te:
—Mya ajunwe kin.
Atzun cye majen cyucꞌix ke polisiy waꞌl keꞌtok,
otok cub jun kꞌakꞌ cyuꞌn porque nim cheꞌw in cub,
ex in che kꞌaxnen tiꞌj kꞌakꞌ.
Ax icx te Pedro waꞌltok cyucꞌil in kꞌaxnen tiꞌj kꞌakꞌ.
Xitzun tkanin nejenel cye pal te Jesús cyiꞌj ke t-xnakꞌtzben ex tiꞌj ju t-xnakꞌtzbil.
Xi ttzakꞌweꞌn Jesús.
—Cywitz cycyakil xjal ma chin yoline cye xjal;
cucx ma txi nkꞌoꞌne xnakꞌtzbil cyuj ja te cꞌulbil ex tuj tja Dios jatum nnoꞌc cychmon cyib cycyakil xjal judiy;
ex mintiꞌ ma chin yoline tuj ewaj.
¿Tikuꞌn in tzaj tkanina weye?
Kaninxa cye keju ma che binte nyole alcye ma txi nmaꞌne cye;
baꞌn cyuꞌn alcye ma txi nmaꞌne cye.
Tej tmante Jesús jlu,
akꞌpon jun twitz tuꞌn jun polisiy waꞌltok ttxlaj.
Ex tma polisiy cyjaꞌ:
—¿Maj ictzun tten tyola in xi tmaꞌna te nejenel cye pal?
Xi ttzakꞌweꞌn Jesús:
—Ka mya baꞌn nyole ma txi nmaꞌne,
chicꞌbantza alcye tpaltil;
katzun baꞌn nyole,
¿tikuꞌntzun in chin oc tbjuꞌna?
Chi Jesús te.
Xitzun samaꞌn Jesús tuꞌn Anás,
pon tucꞌil Caipás aju nejenel cye pal.
Cꞌaloꞌntok Jesús cyuꞌn.
Atzunte Pedro waꞌltok in kꞌaxnen tiꞌj kꞌakꞌ.
Xitzun cymaꞌn xjal te:
—¿Myapetzun ajuna cyxol t-xnakꞌtzben xjal lu?
Cub tewan Pedro ex tma:
—Mya ajunwe kin.
Ex attok jun tmajen nejenel cye pal at t-xilen tucꞌil ju xjal el txꞌemin t-ẍcyin tuꞌn Pedro,
xitzun tmaꞌn xjal te Pedro:
—¿Myapetzun ma wile t-xol tkan awal tucꞌil Jesús?
Cub tewan Pedro juntl maj;
ex jurat naj tzak okꞌ tzecꞌ.